LĪGUMS Nr. 8.4/280

**par autoceļu pārbūves būvprojektu izstrādi un**

**autoruzraudzības veikšanu būvdarbu laikā**

|  |  |
| --- | --- |
| Rēzeknē | 2016.gada 11.aprīlī |

**Rēzeknes novada pašvaldība**, turpmāk – Pasūtītājs, no vienas puses, un **sabiedrība ar ierobežotu atbildību „BM-projekts”**,turpmāk – Izpildītājs, no otras puses, turpmāk abi kopā PUSES vai katrs atsevišķi arī PUSE, pamatojoties uz iepirkuma „Autoceļu pārbūves būvprojektu izstrāde un autoruzraudzības veikšana būvdarbu laikā projekta „Industriālo teritoriju tīklojuma izveide uzņēmējdarbības veicināšanai Rēzeknes pilsētas, Rēzeknes un Viļānu novados” īstenošanai”(identifikācijas Nr. RNP 2016/8) rezultātiem, turpmāk – IEPIRKUMS, noslēdz šo līgumu, turpmāk – LĪGUMS, par sekojošo:

# 1. Līguma priekšmets

1.1. Pasūtītājs uzdod, un Izpildītājs apņemas par atlīdzību, kvalitatīvi un noteiktajā Līguma izpildes termiņā izstrādāt autoceļu pārbūves būvprojektus, kā arī būvdarbu laikā veikt autoruzraudzību projekta „Industriālo teritoriju tīklojuma izveide uzņēmējdarbības veicināšanai Rēzeknes pilsētas, Rēzeknes un Viļānu novados” īstenošanai darbības programmas „Izaugsme un nodarbinātība” prioritārā virziena „Vides aizsardzība un resursu izmantošanas efektivitāte” 5.6.2. specifiskā atbalsta mērķa „Teritoriju revitalizācija, reģenerējot degradētās teritorijas atbilstoši pašvaldību integrētajām attīstības programmām” Latgales programmas „Projekti Latgalē un Alūksnes novadā” ietvaros, turpmāk – PAKALPOJUMI, saskaņā ar Projektēšanas uzdevumu (Līguma pielikums Nr.1):

|  |  |  |
| --- | --- | --- |
| Objekts  (būvprojekta nosaukums) | Objekta projektēšanas pakalpojuma cena EUR  (bez PVN) | Pakalpojuma sniegšanas termiņš (dienās) |
| Jaunā ielas un autoceļa Nr.5603 Staroščiki – Tuči – Janapole 1,270 km Rēzeknes novada Griškānu pagastā pārbūve | **5680,00** | **140** |
| Autoceļa Nr.5627 Litavnieki – Jupatovka 1,96 km Rēzeknes novada Griškānu pagastā pārbūve | **6470,00** | **140** |
| Jaunatnes ielas 1 km pārbūve Uļjanovā Rēzeknes novada Sakstagala pagastā | **4520,00** | **140** |
| Autoceļa Nr.9202 Madolesje – Sprukti – Viši – Asāni 2 km Rēzeknes novada Stoļerovas pagastā pārbūve | **6620,00** | **140** |
| Autoceļa Nr.9607 Rēzekne – Meļņova – Skudras 1,58 km Rēzeknes novada Vērēmu pagastā pārbūve | **5930,00** | **140** |
| Autoceļa Nr.9610 Lejas Ančupāni – Lejas Ančupāni 0,5 km Rēzeknes novada Vērēmu pagastā pārbūve | **3770,00** | **140** |
| Autoceļa Nr.9632 Ratinīki – Obricki 0,5 km Rēzeknes novada Vērēmu pagastā pārbūve | **3770,00** | **140** |

1. **Līguma darbības laiks un pakalpojumu sniegšanas termiņi**
   1. Līgums stājas spēkā ar tā parakstīšanas brīdi un ir spēkā līdz brīdim, kad Puses ar Līgumu uzņemtās saistības izpildījušas pilnā apmērā vai brīdim, kas Puses ir noslēgušas vienošanos par Līguma izbeigšanu.
   2. Termiņš būvprojektu minimālā sastāvā sagatavošanai – **2016.gada 14.jūnijs**.
   3. Termiņš būvprojektu izstrādāšanai – **2016.gada 14.septembris**.
   4. Termiņš autoruzraudzības veikšanai – līdz būvju nodošanai ekspluatācijā.
   5. Projektēšanas un autoruzraudzības pakalpojumu sniegšanas termiņus Puses var grozīt rakstveidā, savstarpēji vienojoties.
   6. Pēc vienas Puses ierosinājuma termiņus var grozīt, ja iestājas nepārvaramas varas apstākļi, kas apgrūtina vai padara neiespējamu Līguma saistību izpildi.
   7. Izpildītājs labo nepilnības izstrādātajos būvprojektos arī pēc to apstiprināšanas līdz būvju nodošanai ekspluatācijā. Konstatētās kļūdas un nepilnības Izpildītājam par saviem līdzekļiem jāizlabo Pasūtītāja rakstiskā pieprasījumā noteiktajā termiņā.
2. **Līguma summa un norēķinu kārtība**
   1. Kopējā Līguma summa, kuru Pasūtītājs samaksā Izpildītājam par būvprojektu izstrādi un autoruzraudzību ir **EUR** **50565,90**(**piecdesmit tūkstoši pieci simti sešdesmit pieci *euro*, 90** **centi**),tai skaitā PVN 21% EUR 8775,90 (astoņi tūkstoši septiņi simti septiņdesmit pieci *euro*, 90 centi). Līgumcena bez PVN ir EUR 41790,00(četrdesmit viens tūkstotis septiņi simti deviņdesmit *euro*, 00 centi).
   2. Samaksa par būvprojektu izstrādiir paredzēta EUR 44479,60(četrdesmit četri tūkstoši četri simti septiņdesmit deviņi *euro*, 60 centi) apmērā, t.sk. PVN 21% EUR 7719,60 (septiņi tūkstoši septiņi simti deviņpadsmit *euro*, 60 centi).
   3. Pasūtītājs 30 (trīsdesmit) dienu laikā pēc Līguma noslēgšanas un Izpildītāja rēķina saņemšanas veic priekšapmaksu 20% (divdesmit procentu) apmērā no Līguma 3.2.punktā noteiktās summas, tas ir EUR 8895,92(astoņi tūkstoši astoņi simti deviņdesmit pieci *euro*, 92 centi), t.sk. PVN 21% EUR 1543,92 (viens tūkstotis pieci simti četrdesmit trīs *euro*, 92 centi).

3.4. Galīgo norēķinu par būvprojektu izstrādi Pasūtītājs veic 30 (trīsdesmit) dienu laikā no Būvprojektu pieņemšanas – nodošanas akta parakstīšanas, samaksājot Izpildītājam atlikušo summu EUR 35583,68(trīsdesmit pieci tūkstoši pieci simti astoņdesmit trīs *euro*, 68 centi), t.sk. PVN 21% EUR 6175,68 (seši tūkstoši viens simts septiņdesmit pieci *euro*, 68 centi).

3.5. Samaksa par būvdarbu autoruzraudzību EUR 6086,30(seši tūkstoši astoņdesmit seši *euro*, 30 centi), t.sk. PVN 21% EUR 1056,30(viens tūkstotis piecdesmit seši *euro*, 30 centi) tiks veikta, Pusēm par to savstarpēji vienojoties, pēc būvdarbu līguma noslēgšanas atbilstoši būvuzņēmēja iesniegtajam būvdarbu izpildes grafikam.

3.6. Pasūtītājs Līgumā noteiktos maksājumus veic ar pārskaitījumu uz Izpildītāja norādīto bankas kontu. Līgumā noteiktie Pasūtītāja maksājumi tiek uzskatīti par veiktiem brīdī, kad Pasūtītājs ir iesniedzis bankā izpildei maksājuma uzdevumu par konkrēto maksājumu un tā to ir pieņēmusi izpildei.

**4. Projektēšanas pakalpojuma sniegšana**

4.1. Izpildītājs sagatavo būvprojektus minimālā sastāvā 3 (trijos) eksemplāros un līdz Līguma 2.2.punktā noteiktajam termiņam 2 (divus) no tiem iesniedz Pasūtītājam izskatīšanai. Būvprojektu minimālajā sastāvā Pasūtītājs saskaņo **10** (desmit) **darba** **dienu** **laikā** no iesniegšanas brīža. Būvprojekta minimālajā sastāvā iekļauj finanšu analīzi tāmes veidā par 1 km ceļa posma izmaksām, salīdzinot dubultās virsmas segumu un šķembu seguma izbūves izmaksas.

* 1. Izpildītājs sagatavo būvniecības ieceres iesniegumu un iesniedz būvvaldē būvatļaujas saņemšanai.
  2. Pēc būvatļaujas saņemšanas Izpildītājs kopīgi ar Pasūtītāja pārstāvi (Līguma 12.4.1.apakšpunkts) apseko projektēšanas uzdevumā norādīto ceļu dabā. Ceļa apsekošanas fakts tiek dokumentēts.
  3. Pēc būvatļaujas saņemšanas Izpildītājs nekavējoties uzsāk būvprojektu izstrādi.
  4. Izpildītājs ne vēlāk kā **vienu mēnesi pirms** Līguma 1.1.punktā noteiktā pakalpojuma sniegšanas termiņa beigām iesniedz Pasūtītājam būvprojekta materiālus vienā eksemplārā atbilstoši Pasūtītāja projektēšanas uzdevumā noteiktajām prasībām dokumentācijas pārbaudei un apskatei dabā. Pasūtītājs **10** (desmit) **darba dienu laikā** pēc būvprojekta materiālu saņemšanas tos izvērtē un dod atzinumu.
  5. Izpildītājs līdz Līguma 2.3.punktā noteiktā termiņa beigām iesniedz Pasūtītājam izstrādātu būvprojektu ar visiem Projektēšanas uzdevumā un būvatļaujā paredzētajiem saskaņojumiem. Būvprojektu iesniedz papīra formātā un elektroniskajā datu nesējā tik eksemplāros, cik noteikti Projektēšanas uzdevumā.
  6. Iesniedzot izstrādāto būvprojektu elektroniskajā datu nesējā, Izpildītājs ievēro šādus noteikumus:

4.7.1. būvprojektā ietvertos dokumentus iesniedz *PDF* formātā kā vienu datni (failu), izņemot būvniecības tāmes un dokumentus, kas satur fizisko personu datus;

4.7.2. būvprojektā ietvertās būvniecības tāmes iesniedz *Microsoft Office Excel* formātā kā atsevišķas datnes (failus) ar funkcionējošām formulām;

4.7.3.būvprojektā ietvertos dokumentus, kas satur fizisko personu datus iesniedz *PDF* formātā kā atsevišķas datnes (failus);

4.7.4. būvprojektā ietvertos visus rasējumus iesniedz *PDF* formātā, katru rasējuma lapu ievieto atsevišķā *PDF* failā un papildus arī *DWG* formātā.

4.8. Pasūtītāja saskaņoto būvprojektu Izpildītājs iesniedz būvvaldē atzīmes izdarīšanai būvatļaujā par projektēšanas nosacījumu izpildi.

4.9. Izpildītājs saņem būvatļauju, kurā ir izdarīta atzīme par projektēšanas nosacījumu izpildi, un iesniedz būvatļauju Pasūtītājam.

4.10. Projektēšanas darbu izpildes gaitā ikvienai no Pusēm ir tiesības sasaukt apspriedes, kurās ir pienākums piedalīties abu Pušu pilnvarotajiem pārstāvjiem. Apspriedēs izskatītie jautājumi tiek protokolēti un protokola kopijas izsniegtas apspriedes dalībniekiem. Apspriedes protokolēšanu veic Puse, kura ir sasaukusi apspriedi. Pasūtītājs sasauc apspriedi ik pēc 2 (diviem) mēnešiem, lai sekotu projektēšanas procesa gaitai.

* 1. Pasūtītājs ir tiesīgs nepieņemt būvprojektu, ja konstatē, ka tas izstrādāts nekvalitatīvi vai nepilnīgi, vai neatbilst Līguma noteikumiem vai Projektēšanas uzdevumam, vai ja iztrūkst kāds no nepieciešamajiem dokumentiem vai saskaņojumiem. Šādā gadījumā Pasūtītājs rakstiski 10 (desmit) darba dienu laikā paziņo Izpildītājam par atteikumu pieņemt būvprojektu.
  2. Līguma izpildi daļā par projektēšanas pakalpojumu sniegšanu apliecina Pasūtītājam iesniegta būvatļauja ar atzīmi par projektēšanas nosacījumu izpildi un Izpildītāja iesniegtā rēķina par sniegto Pakalpojumu apmaksa no Pasūtītāja puses.

**5. Izpildītāja tiesības un pienākumi**

* 1. Pasūtītājs pilnvaro Izpildītāju iesniegt būvvaldē būvniecības ieceres iesniegumu un citus dokumentus, kādi nepieciešami būvatļaujas saņemšanai, un saņemt būvatļauju, kā arī pieprasīt un saņemt projektēšanas pakalpojuma sniegšanai nepieciešamos tehniskos noteikumus.
  2. Izpildītājs apstiprina, ka projektēšanas pakalpojumus sniegs speciālisti ar atbilstošo kvalifikāciju. Būvprojektu izstrādi veiks sertificēts speciālists (turpmāk – projektētājs). Projektētāja maiņa Izpildītājam ir rakstveidā jāsaskaņo ar Pasūtītāju.
  3. Izpildītājam ir pienākums nodrošināt būvspeciālista, kas veiks būvprojekta vadītāja pienākumus, un būvspeciālista, kas veiks atbildīgā autoruzrauga pienākumus, civiltiesiskās atbildības apdrošināšanu Ministru kabineta 2014.gada 19.augusta noteikumos Nr.502 „Noteikumi par būvspeciālistu un būvdarbu veicēju civiltiesiskās atbildības obligāto apdrošināšanu” noteiktajā kārtībā, 3 (triju) dienu laikā pēc Līguma noslēgšanas iesniegt Pasūtītājam apdrošināšanas polises kopiju un nodrošināt apdrošināšanas līgumu spēkā esamību visā projektēšanas un būvdarbu laikā.
  4. Izpildītājs izstrādā projektēšanas uzdevumā paredzēto būvprojektu atbilstošā apjomā, kvalitātē un Līguma 1.1.punktā noteiktajā termiņā. Par visiem apstākļiem, kas ietekmē projektēšanas pakalpojumu sniegšanu, Izpildītājs nekavējoties rakstiski informē Pasūtītāju.
  5. Izpildītājs veic projektēšanas sagatavošanas darbus, kādi ir noteikti Projektēšanas uzdevumā, tajā skaitā pieprasa un saņem tehniskos un īpašos noteikumus, kādi ir noteikti būvatļaujā projektēšanas nosacījumu izpildei.
  6. Izpildītājs sniedz projektēšanas pakalpojumus ar saviem spēkiem, vai piesaistot apakšuzņēmēju, par kura sniegto pakalpojumu kvalitāti un atbilstību Līgumam atbild Izpildītājs.
  7. Sniedzot Pakalpojumus, Izpildītājs apņemas ievērot Projektēšanas uzdevumu, Būvniecības likuma, Vispārīgo būvnoteikumu, Autoceļu un ielu būvnoteikumu (Ministru kabineta 2014.gada 14.oktobra noteikumi Nr.633), Ceļu specifikācijas 2015, LVS Nr.190-6 un citu Latvijas Republikā spēkā esošo normatīvo aktu prasības.
  8. Ja būvdarbu iepirkuma procedūras gaitā būvobjektu apskates laikā ieinteresētājs piegādātājs konstatē nepilnības vai trūkums izstrādātajā būvprojektā, Izpildītājam jāsniedz paskaidrojumi, kā arī jānovērš konstatētās nepilnības un trūkumi, iesniedzot Pasūtītājam tehnisko risinājumu 3 (triju) darba dienu laikā no Pasūtītāja attiecīgā paziņojuma saņemšanas.
  9. Projektēto objektu būvniecības laikā veicot autoruzraudzību, Izpildītājs apņemas:
     1. nodrošināt būvdarbu veikšanu atbilstoši būvprojektiem, Vispārīgajiem būvnoteikumiem (Ministru kabineta 19.augusta noteikumi Nr.500), Autoceļu un ielu būvnoteikumiem (Ministru kabineta 2014.gada 14.oktobra noteikumi Nr.633) un citiem būvniecību regulējošajiem normatīvajiem aktiem;
     2. pēc Pasūtītāja būvuzrauga rakstiska paziņojuma saņemšanas e-pastā piedalīties būvsapulcēs.
  10. Izpildītājam ir tiesības pieprasīt no Pasūtītāja Pakalpojumu sniegšanai nepieciešamo tā rīcībā esošo informāciju, tostarp, informāciju, kāda nepieciešama būvniecības ieceres iesnieguma sagatavošanai vai būvatļaujas pieprasīšanai. No Pasūtītāja saņemto informāciju, datus un dokumentus Izpildītājs ir tiesīgs izmantot vienīgi Pakalpojumu sniegšanai.
  11. Izpildītājam ir tiesības apturēt projektēšanas pakalpojumu sniegšanu, ja Pasūtītājs Līguma 4.5.punktā noteiktajā termiņā nav sniedzis atzinumu par Izpildītāja iesniegtajiem būvprojekta materiāliem. Šādā gadījumā Izpildītājam ir tiesības pieprasīt projektēšanas pakalpojumu sniegšanas termiņa pagarinājumu par tik dienām, cik ilgi tika apturēta projektēšanas pakalpojumu sniegšana.
  12. Izpildītājam ir tiesības pieprasīt no Pasūtītāja līgumsoda samaksu, saskaņā ar Līguma 7.4.punktu, kā arī vienpusēji atkāpties no Līguma, saskaņā ar Līguma 9.4.punktu.
  13. Izpildītāja pienākums būvdarbu apjomos atspoguļot visus darbu veidus un materiālus ar konkrētām markām un īpašībām, kas ir uzrādītas būvprojekta grafiskajā daļā. Būvprojektā nedrīkst būt piezīmes, ka būvdarbu veicējam būvprojekta apjomos jāievērtē papildus būvmateriāli vai darbu veidi. Par detalizētiem un pilnīgiem būvdarbu apjomiem atbild Izpildītājs.
  14. Izpildītājs ir atbildīgs par Pasūtītājam, trešajām personām vai apkārtējai videi nodarītajiem zaudējumiem, ja tie radušies Izpildītāja, projektētāja, vai citu Izpildītāja darbinieku, kā arī Līguma izpildē iesaistīto apakšuzņēmēju darbības vai bezdarbības, tajā skaitā rupjas neuzmanības, ļaunā nolūkā izdarīto darbību vai nolaidības rezultātā.
  15. Gadījumā, ja tiek konstatēts, ka pilnīgai būvdarbu veikšanai iztrūkts būvdarbu apjomi vai to veidi, kas ir norādīti būvprojekta grafiskajā daļā, bet nav uzrādīti būvdarbu apjomos, būvniecības procesā iesaistītās puses – Pasūtītājs, būvdarbu veicējs, būvuzraugs, autoruzraugs, sastāda aktu, kurā tiek konstatēta kļūda tehniskajā dokumentācijā. Ja projekta autoru pieļautā kļūda autoceļu tehniskajā dokumentācijā Pasūtītājam rada papildu darbus un izdevumus, kas pārsniedz būvdarbu līguma tāmi, tad šo darbu apmaksu, kā arī visu ar papildu būvdarbiem saistīto zaudējumu, kas radušies nepilnīgi izstrādāta būvprojekta rezultātā, atlīdzināšanu veic apdrošinātājs, saskaņā ar būvspeciālistu apdrošināšanas līgumu.
  16. Pēc Līguma noslēgšanas Izpildītājs ir tiesīgs nomainīt būvspeciālistus tikai ar Pasūtītāja rakstveida piekrišanu, iesniedzot Pasūtītājam konkrēto speciālistu kvalifikāciju apliecinošus dokumentus: kvalifikācijas un darba pieredzes aprakstu (CV) ar apliecinājumu par gatavību sniegt konkrētu pakalpojumu un sertifikāta kopiju.

**6. Pasūtītāja tiesības un pienākumi**

6.1. Par Līguma 1.1.punktā noteikto Pakalpojumu sniegšanu Pasūtītājs apņemas samaksāt Izpildītājam atlīdzību Līgumā noteiktajā apmērā un termiņā ar bezskaidras naudas norēķinu Izpildītāja norādītajā norēķinu kontā.

6.2. Pasūtītājam ir pienākums 10 (desmit) darba dienu laikā sniegt atzinumu par Izpildītāja iesniegtajiem būvprojekta materiāliem (Līguma 4.5.punkts).

6.3. Pasūtītājs apņemas, saņemot Izpildītāja rakstisku pieprasījumu, sniegt Izpildītājam Pakalpojumu sniegšanai nepieciešamo Pasūtītāja rīcībā esošo informāciju, tostarp, informāciju, kāda ir nepieciešama būvniecības ieceres iesnieguma sagatavošanai vai būvatļaujas pieprasīšanai.

6.4. Pasūtītājam ir tiesības aprēķināt un ieturēt no Izpildītāja iesniegtā rēķina par sniegtajiem Pakalpojumiem Līguma 7.1.-7.3. vai 7.5.punktā noteikto līgumsodu, kā arī vienpusēji atkāpties no Līguma, saskaņā ar Līguma 9.5.punktu.

6.5. Pasūtītājs ir tiesīgs nepiekrist Izpildītāja būvspeciālistu nomaiņai, ja piedāvātais speciālists neatbilst iepirkuma dokumentos noteiktajām prasībām.

6.6. Pasūtītājs ir atbildīgs par Izpildītājam, trešajām personām vai apkārtējai videi nodarītajiem zaudējumiem, ja tie radušies Pasūtītāja vai tā darbinieku, kā arī Līguma izpildē no Pasūtītāja puses iesaistīto trešo personu darbības vai bezdarbības, tajā skaitā rupjas neuzmanības, ļaunā nolūkā izdarīto darbību vai nolaidības rezultātā.

**7. Pakalpojumu kvalitāte un Pušu atbildība**

* 1. Ja Izpildītājs kavē būvprojekta materiālu iesniegšanu Pasūtītājam atbilstoši Līguma 4.1. un/vai 4.5.punktam, tam ir pienākums samaksāt Pasūtītājam līgumsodu 2% (divu procentu) apmērā no Līguma 1.1.punktā noteiktās atlīdzības summas par attiecīgā būvprojekta izstrādi (bez PVN) par katru nokavēto dienu.
  2. Ja Pasūtītājs, atkārtoti izvērtējot Izpildītāja iesniegtos būvprojekta materiālus, konstatē būvprojekta materiālu neatbilstību Pasūtītāja noteiktajām prasībām (Līguma 4.5.punkts), Izpildītājs maksā Pasūtītājam līgumsodu 2% (divu procentu) apmērā no Līguma 1.1.punktā noteiktās atlīdzības summas par attiecīgā būvprojekta izstrādi.
  3. Ja Izpildītājs kavē Līguma 2.3.punktā noteikto būvprojektu izstrādes termiņu, tas maksā Pasūtītājam līgumsodu 0,5% apmērā no Aktā par pakalpojumu pieņemšanu – nodošanu norādītās summas (bez PVN) par katru nokavēto dienu.
  4. Ja Pasūtītājs kavē Līguma 3.3.-3.5.punktā noteiktos maksājumus, tas maksā Izpildītājam līgumsodu 0,5% apmērā no Aktā par pakalpojumu pieņemšanu – nodošanu norādītās summas (bez PVN) par katru nokavēto dienu.
  5. Ja Izpildītājs neievēro vai pārkāpj Līguma 5.2., 5.7. vai 5.8.punkta noteikumus, tas maksā Pasūtītājam līgumsodu 2% (divu procentu) apmērā no Līguma 3.2.punktā noteiktās atlīdzības summas par būvprojektu izstrādi par katru gadījumu.
  6. Līgumsoda samaksa neatbrīvo Puses no Līgumā noteikto saistību izpildes.
  7. Izpildītājs maksā Pasūtītājam līgumsodu 10% (desmit procentu) apmērā no Līguma 3.1.punktā noteiktās kopējās līgumcenas (bez PVN), ja Pasūtītājs izbeidz Līgumu 9.5.punktā noteiktajos gadījumos.
  8. Piemērojot Līguma 7.7.punktā noteikto līgumsodu, citi Līgumā paredzētie līgumsodi netiek piemēroti.

**8. Nepārvarama vara un ārkārtas apstākļi**

* 1. Puses tiek atbrīvotas no atbildības par daļēju vai pilnīgu Līguma neizpildi, ja šī neizpilde radusies pēc Līguma noslēgšanas nepārvaramas varas vai ārkārtas apstākļu rezultātā, kurus Puses nevarēja paredzēt un novērst.
  2. Pusei, kura ir cietusi no nepārvaramas varas, ir pienākums nekavējoties rakstiski informēt par to otru Pusi.
  3. Pusei, kura atsaucas uz ārkārtas apstākļiem, ir jāpierāda, ka tai nebija iespēju ne paredzēt, ne novērst radušos apstākļus, kuru sekas nav bijis iespējams novērst.
  4. Ja nepārvaramas varas apstākļu dēļ Līguma turpmāka izpilde nav iespējama, Pusēm ir tiesības izbeigt Līgumu. Šajā gadījumā Puses sastāda Aktu par pakalpojumu pieņemšanu – nodošanu, un Izpildītājs saņem samaksu par visiem līdz akta sastādīšanai kvalitatīvi sniegtajiem pakalpojumiem.

**9. Līguma grozīšana vai tā izbeigšana**

* 1. Izpildītājs ir tiesīgs saņemt projektēšanas pakalpojumu sniegšanas termiņa pagarinājumu šādos gadījumos:

9.1.1. Pasūtītājs kavē vai aptur Pakalpojumu sniegšanu no Izpildītāja neatkarīgu iemeslu dēļ;

9.1.2. būvprojektu izstrādi kavē būtiski Projektēšanas uzdevuma grozījumi, kas nav radušies Izpildītāja vainas dēļ un ir Pasūtītāja interesēs.

9.2. Izpildītājs nav tiesīgs pretendēt uz projektēšanas pakalpojumu sniegšanas termiņa pagarinājumu, ja tas nav savlaicīgi rakstiski paziņojis Pasūtītājam par apstākļiem, kas var ietekmēt Pakalpojumu kvalitāti vai projektēšanas pakalpojumu sniegšanas termiņus.

9.3. Visi Līguma grozījumi un papildinājumi stājas spēkā tikai tad, ja par to ir panākta rakstiska abu Pušu vienošanās. Visas parakstītās vienošanās tiek pievienotas Līgumam un tās uzskatāmas par Līguma neatņemamu sastāvdaļu.

9.4. Izpildītājs ir tiesīgs vienpusēji atkāpties no Līguma šādos gadījumos:

9.4.1. Pasūtītājs nav pienācīgi izpildījis Līguma 6.3.punktā noteikto pienākumu;

9.4.2. Pasūtītājs neveic maksājumus, un līgumsods par maksājumu kavējumu sasniedzis 10% (desmit procentus) no Līguma 3.2. vai 3.5.punktā noteiktās summas (bez PVN).

9.5. Pasūtītājs ir tiesīgs vienpusēji atkāpties no Līguma šādos gadījumos:

9.5.1. Izpildītājs nav veicis Līguma 4.1. vai 4.2.puntkā noteiktās darbības vai līdz Līguma 2.2.punktā noteiktajam termiņam nav iesniedzis Līguma 4.5.punktā noteiktos būvprojekta materiālus;

9.5.2.Izpildītājs neņem vērā Pasūtītāja atzinumā (Līguma 4.5.punkts) izteiktos norādījumus par būvprojekta materiāliem;

9.5.3. Izpildītājs 30 (trīsdesmit) dienu laikā pēc Līguma 2.3.punktā noteiktā projektēšanas pakalpojumu sniegšanas termiņa beigām nav nodevis Pasūtītājam izstrādātus būvprojektus atbilstoši Projektēšanas uzdevumiem un Līguma 4.6.un 4.7.punkta prasībām;

9.5.4. Izpildītājs neievēro Līguma 4.3.punkta prasības un nepilda Līguma 5.1.-5.9.punktā noteiktos pienākumus.

9.6. Abpusēji rakstiski vienojoties, Puses ir tiesīgas izbeigt Līgumu citu, Līguma 9.4. un 9.5.punktā neparedzēto iemeslu dēļ.

9.7.Izbeidzot Līgumu pēc vienas Puses iniciatīvas, kas nav saistīta ar otras Puses līgumsaistību neizpildi vai nepienācīgu izpildi, Puse, kas atkāpjas no Līguma, maksā otrai Pusei līgumsodu 10% (desmit procentu) apmērā no Līguma 3.1.punktā noteiktās summas.

**10. Autortiesības**

10.1. Izstrādātie būvprojekti ir Pasūtītāja īpašums.

10.2. Izpildītājam ir jāveic autoruzraudzība Vispārīgajos būvnoteikumos un Līgumā noteiktajā kārtībā.

**11. Strīdu izskatīšanas kārtība**

11.1. Puses atbild viena otrai saskaņā ar Līgumu. Gadījumos, kas nav paredzēti Līgumā, Puses rīkojas saskaņā ar Latvijas Republikā spēkā esošajiem normatīvajiem aktiem.

11.2. Jebkuru strīdu, domstarpības vai prasības, kas izriet no Līguma, Puses risina savstarpēju pārrunu ceļā.

11.3. Ja Puses nevar panākt vienošanos pārrunu ceļā, tad jebkurš strīds, kas izriet no Līguma, skar tā nosacījumu pārkāpšanu, grozīšanu, izbeigšanu vai spēkā esamību tiks galīgi izšķirts tiesā saskaņā ar Latvijas Republikā spēkā esošajiem normatīvajiem aktiem.

12. Pārējie noteikumi

12.1. Pušu savstarpējie paziņojumi veicami rakstveidā. Paziņojums ir spēkā tikai no tā brīža, kad tas nogādāts adresātam. Pušu paziņojumi ir nosūtāmi pa pastu pēc Līgumā norādītajām Pušu adresēm korespondences saņemšanai, un ir uzskatāms, ka Puse ir saņēmusi paziņojumu 7.(septītajā) dienā pēc tā izsūtīšanas, vai kā elektroniskie dokumenti, kas sagatavoti un parakstīti atbilstoši Elektronisko dokumentu likumam.

12.2. Izpildītājs apņemas pieņemt Pasūtītāja sagatavotus elektroniskos dokumentus, kas parakstīti ar drošu elektronisko parakstu un nosūtīti uz Izpildītāja elektroniskā pasta adresi.

12.3. Mainoties Puses juridiskajai adresei vai adresei korespondences saņemšanai, Puse par to nekavējoties, bet ne vēlāk kā 3 (triju) dienu laikā paziņo otrai Pusei. Ja Puse par juridiskās adreses vai adreses korespondences saņemšanai maiņu nav paziņojusi otrai Pusei vai nav to izdarījusi savlaicīgi, tad otras Puses paziņojumi tiek uzskatīti par nosūtītiem, ja tie ir nosūtīti pēc Līgumā norādītajām adresēm.

12.4. Līguma izpildes laikā tiek noteikti sekojošie Pušu pārstāvji:

12.4.1.Pasūtītāja pārstāvis, kurš ir atbildīgs par Līguma izpildes kontroli no Pasūtītāja puses;

12.4.2.Izpildītāja pārstāvis, kurš ir atbildīgs par Līguma izpildes kontroli no Izpildītāja puses.

12.5. Pušu pārstāvji ir atbildīgi par Līguma izpildes uzraudzīšanu, tajā skaitā, par Akta par pakalpojumu pieņemšanu – nodošanu noformēšanu un iesniegšanu, savlaicīgu rēķinu iesniegšanu un pieņemšanu, apstiprināšanu un nodošanu apmaksai.

* 1. Līgums ir sastādīts latviešu valodā 2 (divos) eksemplāros, no kuriem viens eksemplārs paliek Izpildītājam un viens – Pasūtītājam. Abiem Līguma eksemplāriem ir vienāds juridisks spēks.

Pušu rekvizīti un paraksti

|  |  |
| --- | --- |
| PASŪTĪTĀJS | IZPILDĪTĀJS |
| **Rēzeknes novada pašvaldība** | **SIA „BM-projekts”** |
|  |  |
|  |  |